
Az egyetemisták fenntarthatósággal kapcsolatos gondolkodásmódjának megváltoztathatósága kiscsoportos közegben

Kulcsszavak: kooperatív akciókutatás; attitűd-viselkedés rés; fenntarthatósági attitűd; kiscsoportos közeg
A globális felmelegedés és klímakatasztrófa megelőzése érdekében kulcsfontosságú cél az egyének fenntarthatóbb viselkedésének elősegítése. Az egyéni attitűdök formálása kiemelt szerepet játszik ebben a folyamatban, azonban az attitűdváltozás önmagában nem garantálja a viselkedés változását. A közösségi, csoportos keretek között az egyének hatékonyabbak a viselkedésük megváltoztatásában. Egyetemisták körében végzett kutatásunk résztvevői az USRG kutatócsoport által megalkotott demokratikusan szerveződő, kooperatív akciókutatáson alapuló Ecoclub-kutatásban vettek részt. Kutatási kérdésem megválaszolásához célom volt a tagok fenntarthatósági attitűdjének és viselkedésének változását megfigyelni, továbbá a résztvevők elmondásai alapján megérteni a csoport szerepének aspektusait a folyamatban. A kutatás kezdetekor és végeztével kitöltött kérdőív eredményeinek változását mind attitűd-változás, mind viselkedés-változás oldalról elemezve és a záró mélyinterjúk tanulságait megismerve az eredmények egyértelműen alátámasztják, hogy ezzel a módszerrel az egyetemisták attitűdje és viselkedése is elmozdítható fenntarthatóbb irányba, a kezdeti attitűdtől függetlenül. Az eredmények azt is mutatják, hogy a csoportos tevékenységek pozitív hatással vannak a hallgatókra, elősegítve az attitűd- és viselkedésváltozást. A tagok nagy jelentőséget tulajdonítottak a csoportnak, amely segítette, inspirálta, tanította és motiválta őket a változás elérésében.



